SKRIFTLIG FORESPØRGSEL E-0279/03

af Jan Dhaene (Verts/ALE) til Kommissionen

(7. februar 2003)

Om: Indsættelse af det civile beredskab i kølvandet på katastrofen med tankeren Prestige

I forbindelse med bekæmpelsen af oliekatastrofen efter Prestiges forlis er de civile beskyttelsesforanstaltninger, myndighederne koordinerer, kommet meget sent i gang. Et godt eksempel er der forhold, at det belgiske civile beredskab var på stedet inden den spanske hær. Fra hele Europa vises der solidaritet af frivillige, der rydder strandene for olie.

I denne forbindelse bedes Kommissionen besvare følgende spørgsmål:

1. Har Kommissionen fra de spanske, portugisiske eller franske myndigheder modtaget anmodning om logistisk eller koordinerende bistand eller om knowhow-bistand i de første tre uger efter katastrofen?

2. Vil den fremover spille en rolle i forbindelse med udvikling af et europæisk civilt beredskab eller i forbindelse med koordinering af medlemsstaternes civile beredskaber?

3. Planlægger Kommissionen indledning af en europæisk koordinering af et frivilligt beredskabskorps?

4. Hvilket kommissionsmedlem og hvilken tjenestegren i hvilket GD har ansvaret for civil beskyttelse?

5. Tilbyder Kommissionen knowhow og praktisk bistand eller koordinering til genopretning af beskadigede Natura 2000-områder?

Svar afgivet på Kommissionens vegne af Margot Wallström

(17. marts 2003)

1. Civilbeskyttelses- og overvågningscentret (MIC) modtog en anmodning om assistance fra Spanien om olieopsamlingsfartøj, flydespærringer og forskelligt udstyr i de tre uger efter Prestige-ulykken. Der blev ligeledes sendt et fællesskabshold af observatører til det ramte område. Frankrig og Portugal sendte lignende anmodninger om assistance. Frankrig bad bl.a. MIC om assistance til at finde ekstra overvågningsfly i Unionen.

2. Fællesskabsordningen om samarbejde på civilbeskyttelsesområdet, der blev oprettet ved Rådets beslutning af 23. oktober 2001(1), har beredt vejen for bedre koordinering af civilbeskyttelsesassistance for medlemsstaternes indsats i eller uden for Unionen. Det er ikke obligatorisk for medlemsstaterne at bede om hjælp fra fællesskabsordningen om samarbejde på civilbeskyttelsesområdet. Formålet med Monitorerings- og Informationscentret (MIC), der er en del af fællesskabsordningen, er at fremme samarbejdet mellem medlemsstaterne. Det har ligeledes rollen som clearingkontor for tilbud om assistance fra medlemsstaterne. Ordningen er ikke en kommandopost; den endelige beslutning træffes af medlemsstaterne.

3. Fællesskabsordningen om samarbejde på civilbeskyttelsesområdet indeholder bestemmelse om forhåndsudpegning af nationale indsatshold og eksperter, der kan stå til rådighed med henblik på indsættelse med meget kort varsel. Disse ressourcer udpeges af medlemsstaternes kompetente myndigheder. Mange medlemsstater har udpeget ressourcer med bl.a. frivillige, der indgår i en national ordning for samarbejde.

4. Kommissionsmedlemmet med ansvar for miljø er ansvarlig for civilbeskyttelse på Kommissionsniveau. Kontoret for civilbeskyttelse indgår i generaldirektoratet for miljø.

5. I henhold til habitat-direktivet (artikel 6) er medlemsstaterne ansvarlige for at udarbejde hensigtsmæssige beskyttelsesforanstaltninger og tage passende skridt til at undgå forringelse af levesteder og arter.

Efter Prestige-ulykken skal medlemsstaterne foretage de nødvendige genetableringsforanstaltninger. Selv om der i habitat-direktivet (artikel 8) er fastsat retsgrundlag for finansiering/samfinansiering af de væsentligste foranstaltninger til at opretholde og/eller genetablere en gunstig bevaringsstatus for Natura 2000-områder, er der på nuværende tidspunkt endnu ikke blevet oprettet nogen specifik Natura 2000 fond.

Medlemsstaterne kan inden for rammerne af habitat-udvalget (artikel 29) anmode en anden medlemsstat eller Kommissionen om teknisk støtte.

(1) Rådets beslutning af 23. oktober 2001 om indførelse af en fællesskabsordning til fremme af styrket samarbejde om indsatser på civilbeskyttelsesområdet (2001/792/EF, Euratom).